ไฟแนนซ์ทูเดย์
...ปีแพะปีนี้มีงานใหญ่ที่ สมหมาย ภาษี รมว.คลัง ต้องตัดสินใจให้ได้ภายในไตรมาสแรก ทั้งเรื่องกองทุนการออมแห่งชาติ (กอช.) ว่าจะเดินหน้าต่อไปหรือล้มโครงการทิ้ง มาตรการลดหย่อนภาษีกองทุนหุ้นระยะยาว หรือ LTF ว่าจะให้ต่ออายุต่อไปหรือไม่ รวมถึงจะมีการออกมาตรการกระตุ้นเศรษฐกิจรอบใหม่หรือไม่ เพื่อให้เศรษฐกิจปีนี้ขยายตัวได้ตามเป้าที่ตั้งไว้ว่าจะไม่ต่ำกว่า 4% ต่อปี
9 ม.ค. 2558

...ปีแพะปีนี้มีงานใหญ่ที่ สมหมาย ภาษี รมว.คลัง ต้องตัดสินใจให้ได้ภายในไตรมาสแรก ทั้งเรื่องกองทุนการออมแห่งชาติ (กอช.) ว่าจะเดินหน้าต่อไปหรือล้มโครงการทิ้ง มาตรการลดหย่อนภาษีกองทุนหุ้นระยะยาว หรือ LTF ว่าจะให้ต่ออายุต่อไปหรือไม่ รวมถึงจะมีการออกมาตรการกระตุ้นเศรษฐกิจรอบใหม่หรือไม่ เพื่อให้เศรษฐกิจปีนี้ขยายตัวได้ตามเป้าที่ตั้งไว้ว่าจะไม่ต่ำกว่า 4% ต่อปี
...สมหมายยังมีภารกิจเรื่องผลักดันกฎหมายฉบับสำคัญๆ ที่อยู่ในสภาแล้ว คือ พ.ร.บ.ภาษีการรับมรดก ที่มีการต่อรองกันให้มีการลดอัตราภาษีและการเพิ่มวงเงินมรดกที่ได้รับการยกเว้น นอกจากนี้ยังมี ร่าง พ.ร.บ.ภาษีที่ดินและสิ่งปลูกสร้าง ที่รอให้คณะรัฐมนตรี (ครม.) เห็นชอบ และถูกต่อรองอย่างหนัก ทั้งจากคนรวยที่ดิน บริษัทขายบ้าน รวมถึงคนที่มีบ้านอยู่อาศัย คาดว่าจะทำให้กฎหมายนี้กว่าจะเสนอให้ ครม.พิจารณาได้ จะต้องมีการแก้ไขสาระสำคัญกันอีกหลายยก
...น่าเห็นใจ กฤษฎา จีนะวิจารณะ ผู้อำนวยการ สำนักงานเศรษฐกิจการคลัง (สศค.) ที่ออกมาบอกว่า จะทบทวนการเก็บรายได้ปีงบ 2558 ใหม่ เพราะคาดว่ากรมสรรพากรจะเก็บภาษีต่ำกว่าเป้าเป็นแสนล้านบาท ซึ่งเป็นเรื่องปกติในช่วงงบประมาณใหม่ที่จะต้องมีการทบทวนว่า จริงๆ จะจัดเก็บรายได้ได้เท่าไร เพื่อใช้เป็นฐานประมาณการรายได้ปีงบประมาณต่อไป โดยไม่ได้ตั้งใจให้เป็นเรื่องใหญ่ หรือให้นักลงทุนตกอกตกใจขวัญเสียกับเศรษฐกิจประเทศไทยแต่อย่างใด
...ว่าไปแล้วปัญหาการเก็บรายได้ เป็นเรื่องที่ วิสุทธิ์ ศรีสุพรรณ รมช.คลัง รู้ตั้งแต่ปลายปีที่แล้ว และเป็นคนแรกที่คาดว่ากรมสรรพากรในปีนี้จะเก็บรายได้ต่ำกว่าเป้าไม่น้อยกว่า 1 แสนล้านบาท
...หวานเย็นได้ใจสำหรับการทำงานของ พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล ทั้งเรื่องแก้ปัญหาสลากราคาแพงที่ไม่คืบหน้าและยังเจอปัญหาสลากปลอมขั้นเทพที่เหมือนของจริงมาก แต่สำนักงานสลากฯ ก็ยังนิ่งเงียบได้สนิทจริงๆ
...เริ่มทำงาน สุพจน์ อาวาส กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ ก็รับลูกประธานบอร์ดทันที ทั้งปรับโครงสร้างองค์กรใหม่ โอนพนักงานมาแผนกสินเชื่อ ที่เป็นหัวใจของแบงก์ในการแก้ปัญหาหนี้เสียให้ลดลง และการทำให้แบงก์กลับมาแข็งแรงอย่างรวดเร็วอีกครั้งหนึ่ง